ACAP อัพเป้าสินเชื่อปีนี้เป็น 3.5 พันลบ. คาดสรุปดีลพันธมิตรตปท.ครึ่งปีหลัง
ACAP อัพเป้าสินเชื่อปีนี้เป็น 3.5 พันลบ. จากเดิม 2 พันลบ. ลุยขยายธุรกิจเพิ่มโดยอยู่ระหว่างเจรจาพันธมิตรตปท. คาดสรุปผลใน H2/59
9 ส.ค. 2559

นางสาวสุกัญญา สุขเจริญไกรศรี ประธานเจ้าหน้าที่บริหาร บริษัทเอเชีย แคปปิตอล กรุ๊ป จำกัด (มหาชน) หรือ ACAP เปิดเผยว่า บริษัทมีแผนที่จะปรับเป้าประมาณการในการปล่อยสินเชื่อใหม่ โดยเพิ่มเป็น 3.5 พันล้านบาท จากเดิมที่ประมาณการไว้ในช่วงต้นปีที่ระดับ 2 พันล้านบาท
ทั้งนี้ บริษัทยังมุ่งเน้นการปล่อยสินเชื่อในกลุ่มธุรกิจที่ต้องการสภาพคล่องและเงินทุนหมุนเวียนในการทำธุรกิจ โดยเลือกใช้สินเชื่อจากบริษัทซึ่งเป็น non-bank ที่มีความคล่องตัวในการวิเคราะห์และอนุมัติสินเชื่อได้เร็วและวงเงินสูงกว่าธนาคารพาณิชย์ โดยบริษัทจะพิจารณาและปิดความเสี่ยงในการปล่อยสินเชื่อ โดยผู้ขอสินเชื่อจะต้องมีหลักทรัพย์ในการค้ำประกัน
สำหรับแผนการขยายธุรกิจในช่วงครึ่งปีหลัง บริษัทอยู่ระหว่างการเจรจากับพาร์ทเนอร์ในต่างประเทศ เพื่อบุกตลาดการปล่อยสินเชื่อในต่างประเทศ อาทิ พม่า และกัมพูชา โดยในเบื้องต้นคาดว่าจะสามารถสรุปดีลดังกล่าวได้ในช่วงครึ่งหลังของปีนี้
พร้อมกันนี้ ในไตรมาส 4/59 บริษัทมีแผนที่จะออกหุ้นกู้ล็อตใหม่ เพิ่มอีกราว 800 ล้านบาท จากวงเงินทั้งหมดที่ได้รับอนุมัติจากผู้ถือหุ้นในช่วงก่อนหน้านี้ไว้ 2 พันล้านบาท โดยในช่วงครึ่งปีแรกบริษัทฯได้ทำการออกหุ้นกู้ล็อตแรกไปแล้ว 700 ล้านบาท โดยเชื่อว่าหุ้นกู้ล็อตใหม่ที่จะออกครึ่งปีหลังน่าจะมีอัตราดอกเบี้ยลดลงเล็กน้อยจากครั้งก่อนที่ 5.6% แต่ทั้งนี้คงต้องอิงกับทิศทางอัตราดอกเบี้ยในตลาดในขณะนั้นด้วย
“ผลประกอบการของบริษัทมีการปรับตัวดีขึ้นอย่างต่อเนื่อง เกิดจากการมุ่งมั่นอย่างจริงจังในการบริหารธุรกิจให้เกิดกำไร” นางสาวสุกัญญากล่าว